**הנחיות למנחה**

**על זוגיות ולימוד תורה – קריאה מחודשת בספור רבי עקיבא**

ספורו של רבי עקיבא מתואר לא פעם כאידאל של אהבה וזוגיות טובה.

במסכת כתובות, מתואר מפגש בין רועה צאן פשוט לבת עשיר, כאשר בסוף הספור התפקידים מתהפכים : הוא אדם גדול והיא עניה מרודה. (לידעת המנחה: ישנה גרסה מקבילה לספור זה במסכת נדרים נ ע"א, שם מודגש העוני שבו הם חיו, ואת מחוות האהבה ביניהם, "ירושלים של זהב").

נראה שהספור מבוסס על אהבה מאד גדולה, על מסירות, נאמנות, אימון (של האישה בכישוריו של רבי עקיבא, של רבי עקיבא במוכנות של אשתו להמתין לו).

כדאי לעצור את הלימוד בשלב זה כדי לשאול איזו תחושה הוא מעורר, ואיך ניתן לתאר את הרגש של אשתו של רבי עקיבא במילה אחת.

יש לשאול באיזה טון האישה אומרת באמצע הספור : "אם היה מקשיב לי, היה יושב שתים עשרה שנים אחרות" , ובסוף "יודע צדיק נפש בהמתו".

אם נשים את הספור בהקשרו התלמודי, נוכל להעלות מסרים נוספים, אם כי לא חד משמעיים: הספור מובא בהקשר של משנה הדנה במצוות עונה וחובת הבעל לספק את הצרכים המיניים של אשתו. המשנה אף מפרטת את התדירות שהוא נדרש אליה בהתאם למקצוע שבו הוא עוסק.

פירוש הביטוי "המדיר" הוא שהוא אוסר על עצמו להנות מתשמישו על ידי נדר, ובכך אוסר על עצמו לקיים איתה יחסי אישות.

בהקשר זה, היה ניתן לצפות לבקורת על רבי עקיבא שעזב את אשתו לאורך כ"כ הרבה שנים.

יש לבדוק האמנם הספור עצמו רומז לכך : השכנים, אבי האישה והזקן אינם מבינים את טיב היחסים ביניהם ומבקרים אותם. אך הדמויות הראשיות עצמן אינן מתלוננות. ניתן גם לטעון שהזוגיות שלהם עומדת איתנה, מתוך אימון הדדי, אהבה והערכה. (כך לפי הרב יהודה ברנדס).

הספור עצמו מופיע בקובץ ספורים הדנים כולם בצורך לאיזון בין לימוד תורה לבין דאגה לאשתו. שולמית ולר הציעה שמסר הספור הזה הוא שעזיבת הבית לצורך לימוד תורה מוצדקת רק כאשר האישה שותפה מלאה להחלטה, וכאשר הקשר הנפשי בין בני הזוג נשמר (כפי שהיא מבינה בתוך ספור זה).

במפגש זה, נרצה להכיר למשתתפים את פרשנותה של יוכבד ברדנס בספרה : הפרדס של עקיבא.

לשם כך, נקרא קודם את המדרש השני עליו מבוסס פרשנותה (יחד עם הספור במסכת כתובות).

יתכן שספור זה יעורר בקורת ותחושות קשות. כדאי לתת להן מקום. במקביל ניתן גם לנסות ולבדוק אם אפשר ללמד זכות על רבי עקיבא. (האם הבן היה צריך אותו? היה בהכרה? איפה האישה בספור הזה?).

הטקסט של ברדנס ארוך יחסית, אך נקרא במהירות.

יש לשים לב לאלמנטים הפרשניים החדשים שלה: השאיפות של אשתו של רבי עקיבא, אי ההבנה שבבסיס הפרידה הארוכה ביניהם, חוסר היכולת לחזור ליחסים תקינים לאחר שנות עגינות כ"כ ארוכות.

לשאול האם זו פרשנות סבירה? מתבקשת? האם הספור השתיק או הנמיך את קול האישה?

מכאן מומלץ לפתח דיון על ציפיות בין בני זוג, על הצורך להביע רצונות בצורה ברורה ומפורשת ועל היכולת לשקם זוגיות לאחר משבר.